Skare betogers verwag by Dros-verdagte se borgtogverhoorDie Dros-restaurant in Silverton. Foto: Oupa Mokoena/ANA ŉ Groot menigte betogers word Dinsdag om 09:00 by die Pretoriase landdroshof verwag waar die vermeende verkragter van ŉ 7-jarige meisie om borgtog sal aansoek doen. Die 20-jarige Pretoriase man is na bewering verlede Saterdag (22 September) op heter daad betrap terwyl hy die meisie in die Dros in Silverton uit die vrouetoilette na die manstoilette gesleep en daar verkrag het. Op ŉ video wat wyd in die sosiale media versprei is, kan gesien word hoe ŉ kaal man hom teen ŉ groep mense in die toilette verdedig. Hy skree hoorbaar hy is onskuldig en het bloot die kamer verlaat. Talle organisasies beplan om buite die hof op die hoek van Schubart- en Francis Baardstraat te betoog en ook ander stappe teen die vermeende verkragter te doen. Dit sluit die ANC se vroue- en jeugliga en Black First Land First (BLF) in. “Ons verwag mense sal in groot getalle na die hof opruk,” het Pinkie Numa, woordvoerder van die ANC-vroueliga in Johannesburg, Maandag by navraag aan Maroela Media gesê. Die vermeende verkragter het die sewejarige glo van die speelplek in die Dros in Silverton, Pretoria, na die vrouetoilette gevolg en van daar na die manstoilette gedwing, waar hy haar na bewering verkrag het. Foto: Facebook Sy sê hulle beplan nie om busse te reël om mense Dinsdagoggend hof toe te bring nie omdat dit nog net die verdagte se borgtogaansoek is. “Maar namate die saak vorder, sal ons ons pogings verskerp.” Black First Land First (BLF) se adjunkpresident, Thabi Myeni, beskryf die beweerde verkragting as “ŉ misdaad teen die menswaardigheid van ŉ onskuldige kind en daarbenewens teen alle swart kinders”. Die organisasie wil by Dros daarop aandring dat hulle skadevergoeding aan die slagoffer se gesin betaal en die restaurant sluit. Hulle sal ook betoog en “alles in ons vermoë doen om te verseker ware geregtigheid seëvier”. Die ANC-vroueliga se Johannesburgse streeksekretaris, Sheshile Nkwanyana, het in ŉ verklaring die tak se “afgryse” oor die beweerde verkragting uitgespreek. “Boonop het die vermeende verkragter [na bewering] die ma met ŉ belt aangerand toe sy in die toilette op hom afgekom het.” “Vroue en kinders moet die reg gegun word om vrylik rond te gaan sonder die vrees dat hulle bekruip, mishandel, verkrag of aangerand sal word deur mans soos dié monster,” sê sy. Nicholas Gongolo Munyai, woordvoerder van die ANC-jeugliga in Gauteng, sê hulle sal hul lede in groot getalle mobiliseer om hof toe kom en daarop aandring dat die vermeende verkragter borgtog geweier word. “Die ANCYL glo die enigste logiese optrede teen dié onsinnige, brutale en genadelose verkragter … is om hom ŉ lewenslange vonnis op te lê.”